... og Strømsgodset er blitt 33 prosent svakere uten Deila

Har ligget an til nedrykk siden 16. mai: Etter 120 dager: Brann over streken!

DRAMMEN (SIF-Brann 1-4) Kasper Skaanes, Erik Huseklepp, Amin Askar og Marcus Pedersen sendte Brann over streken for første gang siden 16. mai. For Strømsgodset peker pilen klart motsatt vei etter Ronny Deilas farvel.

Oppdatert 13. september 2014

Artikkelen er over seks år gammel

Brann har ligget 120 dager under streken for direkte nedrykk og kvalik og kan falle tilbake igjen om Haugesund eller Sogndal vinner søndag, men tendensen er klar: Brann tar flere poeng enn tidligere denne sesongen og kan være på vei mot trygg grunn i Eliteserien.



Marcus Pedersen, som kom til Bergen 11. august, er i ferd med å betale tilbake millionlønnen. Spissen hadde ingen problemer med å lobbe ballen i mål på Branns aller første målsjanse.

- Hver kamp blir som en cupfinale. Vi berger oss om vi spiller som i dag, sier Pedersen til CMore.

Jublet ikke



Det høye fremspillet fra Andreas Vindheim burde Godset-stopperne Gustav Valsvik og Jarl André Storbæk hatt kontroll på, men Pedersen lurte både dem og Adam Larsen Kwarasey etter 17 minutter: 0-1.



Men unnlot - sympatisk nok - å juble foran SIF-fansen som dyrket spissen da han spilte for klubben i 2009 og 2010.

- Det holdt jeg for god til, sier Pedersen.

Bare syv minutter senere kom Godset-stopperne og Ghana-keeperen ut på glattisen igjen. Denne gangen ble trioen rundspilt av Erik Huseklepp og Kasper Skaanes. 19-åringen vippet ballen kontrollert i mål: 0-2.

(artikkelen fortsetter under bildet)

Drammen 20140913. Eliteserien fotball 2014: Strømsgodset - Brann. Branns Kasper Skaanes og Erik Huseklepp jubler under eliteseriekampen mellom Strømsgodset og Brann på Marienlyst stadion. Foto: Audun Braastad / NTB scanpix Foto:Audun Braastad,NTB scanpix

- Tungt og uvant



Rett etter pause headet Storbæk ballen rett til Amin Askar helt i starte n av 2. omgang. Brann-innbytteren gikk forbi flere mann, Kwarasey reddet skuddet, men Askar satte frekt inn returen: 0-3.

Flamur Kastrati tente et lite hjemmehåp da han satte ballen i mål fra skrått hold 20 minutter etter pause: 1-3.

Mens så ble Huseklepp spilt gjennom av Jakob Orlov bare to minutter senere: 1-4.



Fjorårets seriemester - uten en lårskadet Martin Ødegaard - var rystet i grunnvollene av de nedrykkstruede fra Bergen.



Strømsgodset har siden i juni ikke bare mistet Ronny Deila og den rekordlange rekken av hjemmekamper uten tap. Godsets har falt fra 2.- til 5. plass på tabellen på grunn av klart svakere resultater med David Nielsen.

- Dette er tungt og uvant for oss. Vi slipper inn for enkle baklengsmål, sier David Nielsen til C More.

Svak utvikling



Nielsens første 12 seriekamper: 16 poeng og 14-20 i målforskjell.

Deilas siste 12 seriekamper: 24 poeng og 25-13 i målforskjell.

- Ingen trives når du taper. Spørsmålet er hvordan vi responderer på tapene, sier han.

Strømsgodset har med andre ord tatt 33 prosent mindre poeng og gått fra 12 plussmål til seks minusmål. Det er en stor forskjell.

Som Brann utnyttet til fulle.



Publisert: 13.09.14 kl. 19:49 Oppdatert: 13.09.14 kl. 21:25